Bayern pusser formen
Bayern har ikke mye å spille for i serien etter at sølvplassen allerede er sikret. Likevel tok sørtyskerne en grei hjemmeseier etter scoringer av Mario Gómez (32. min.) og Thomas Müller (90.). Tre dager tidligere tok Bayern seg til mesterligafinalen etter å slått ut Real Madrid etter straffesparkkonkurranse. At spissene pusser på scoringsformen, er gode nyheter før Bayern skal møte Borussia Dortmund i den tyske cupfinalen 12. mai og ikke minst til mesterligafinalen mot Chelsea én uke senere. Nybakt seriemester Dortmund nekter å tape og vant 5-2 borte mot bunnlaget Kaiserslautern. Laget har spilt 27 strake kamper i Bundesliga uten nederlag. Lucas Barrios gjorde hattrick i målfesten. Dortmund øyner nå muligheten til å sette tysk poengrekord. - Laget mitt spilte en fantastisk kamp, og alle er fornøyde. Neste uke går vi for å passere 80 poeng. Det er planen, sa Dortmund-trener Jürgen Klopp.Borussia Mönchengladbach og Håvard Nordtveit spilte bare 0-0 hjemme mot Augsburg. Klubben har allerede overraskende sikret seg kvalifiseringsplass til mesterligaen neste sesong, men kunne med seier kjempet mot Schalke om tredjeplassen. Den sjansen røk med lørdagens resultater. Schalke sikret direkte plass i mesterligaen etter 4-0 hjemme mot nedrykksplasserte Hertha Berlin. Seieren er gode nyheter for Köln, som til tross for 1-4-tap mot Freiburg, har sjansen til å unngå nedrykk. Hertha har to poeng opp til Köln på kvalifiseringsplassen før siste serierunde. Köln møter Bayern München neste helg. - Vi må vinne (mot Hoffenheim hjemme) og Köln må tape. Vi har ikke spilt så godt hjemme som jeg hadde håpet. Samtidig har vi slitt med mange skader. Likevel har vi nå en liten sjanse foran våre egne supportere, sa Hertha-trener Otto Rehhagel. Mohammed Abdellaoue spilte 58 minutter for Hannover i 0-1-tapet borte mot Leverkusen.
Få dager etter at billetten til mesterligafinalen var sikret, fulgte Bayern München opp med 2-0-seier hjemme mot Stuttgart i tysk Bundesliga lørdag.